AMA คาด H2/60 ดีกว่า H1/60 เดินหน้าขยายกองเรือ-รถขนส่ง
AMA คาด H2/60 ดีกว่า H1/60 หลังรับรู้รายได้ให้บริการกองเรือขนส่งครบทุกลำ พร้อมเดินหน้าขยายกองเรือ-รถขนส่ง รองรับการขนส่งน้ำมันในปท.-ตปท.
25 ส.ค. 2560

นายพิศาล รัชกิจประการ กรรมการผู้จัดการ บริษัท อาม่า มารีน จำกัด (มหาชน) หรือ AMA เปิดเผยว่า ในช่วงครึ่งปีหลังของปีนี้บริษัทคาดว่าผลประกอบการโดยรวมจะมีทิศทางที่ดีขึ้นจากในช่วงครึ่งปีแรก เนื่องจากบริษัทจะสามารถรับรู้รายได้ของการให้บริการกองเรือขนส่งได้ครบทุกลำ และยังคงเดินหน้าในการขยายกองเรือ และรถขนส่งอย่างต่อเนื่อง
โดยปัจจุบันบริษัทมีกองเรือขนส่งรวม 10 ลำ มีน้ำหนักบรรทุกรวม 82,981 เดทเวทตัน สามารถรองรับความต้องการขนส่งน้ำมันพืชสำหรับบริโภคของผู้ผลิตรายใหญ่ของโลกที่อยู่ในภูมิภาคเอเชีย เพื่อขนส่งไปยังประเทศในกลุ่มอาเซียน และภูมิภาคเอเชียตะวันออก เช่น จีน เกาหลีใต้ และญี่ปุ่น รวมถึงภูมิภาคเอเชียใต้ เช่น อินเดีย ศรีลังกา และบังคลาเทศ ซึ่งประเทศในกลุ่มดังกล่าวคาดการณ์ว่ามีความต้องการบริโภคน้ำมันพืชที่เพิ่มสูงขึ้นอย่างต่อเนื่อง
ขณะเดียวกัน บริษัทมีแผนจะเพิ่มจำนวนรถขนส่งเป็น 170-180 คันภายในสิ้นปี 60 เพื่อรองรับการขนส่งน้ำมันในประเทศ ที่บริษัทได้รับสัญญาการขนส่งที่เพิ่มสูงขึ้น จาก ณ สิ้นสุดไตรมาสที่ 2 ที่บริษัทมีกองรถบรรทุกจำนวน 125 คัน ปริมาณบรรทุกรวม 5.62 ล้านลิตร ส่งผลให้บริษัทฯ ยังคงเป้ารายในปีนี้จะแตะที่ระดับ 1,500 ล้านบาท สูงที่สุดเป็นประวัติการณ์
“ในช่วงครึ่งปีหลังของปีนี้กองเรือของบริษัทจำนวน 10 ลำ ซึ่งรวมเรือลำใหม่ที่รับมอบมาในเดือนสิงหาคมจะสามารถให้บริการได้ครบทุกลำ และเรายังคงเดินหน้าเพิ่มกองรถบรรทุกน้ำมัน เพื่อเสริมความสามารถในการทำรายได้ให้เพิ่มสูงขึ้น ซึ่งหากเราสามารถสร้างรายได้ให้เติบโตตามเป้าหมาย จะเป็นการทำรายได้สูงที่สุดเท่าที่เคยทำมาอีกด้วย” นายพิศาล กล่าว
ทั้งนี้ ผลประกอบการของบริษัทฯประจำไตรมาส 2/60 มีกำไรสุทธิอยู่ที่ 30.69 ล้านบาท ในขณะที่ที่บริษัทฯ มีรายได้รวมจากการให้บริการขนส่งสินค้า อยู่ที่ 336.46 ล้านบาท
 